Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Tarybos reglamentas (EB) Nr. 302/2009 dėl daugiamečio rytinės Atlanto vandenyno dalies ir Viduržemio jūros paprastųjų tunų išteklių atkūrimo plano /* COM/2013/0250 final - 2013/0133 (COD) */





AIŠKINAMASIS MEMORANDUMAS 1. PASIŪLYMO APLINKYBĖS Sąjunga yra Tarptautinės konvencijos dėl Atlanto tunų apsaugos (toliau – konvencija) Susitariančioji Šalis. Paprastasis tunas yra Tarptautinei Atlanto tunų apsaugos komisijai (toliau – ICCAT) svarbiausia rūšis ir šiuo metu vienintelė, kuriai taikomas daugiametis išteklių atkūrimo planas. Šis perkėlimas susijęs su labai svarbiomis išteklių atkūrimo plano nuostatomis, dėl kurių išsamiai diskutuota ir kurios priimtos ICCAT metiniame susitikime 2012 m. lapkričio mėn. pagal Rekomendaciją 12-03. 2008 m. vykusiame 16-ajame neeiliniame pagal konvenciją įsteigtos ICCAT susitikime buvo priimta Rekomendacija 08-05, kurioje siūloma parengti naują rytinės Atlanto vandenyno dalies ir Viduržemio jūros paprastųjų tunų išteklių atkūrimo planą, kuriuo būtų pakeistas ankstesnis 2006 m. priimtas išteklių atkūrimo planas. Laukiant, kol įsigalios Rekomendacija 08-05, buvo priimtas Tarybos reglamentas (EB) Nr. 302/2009[1]; 2010 m. vykusiame 17-ajame neeiliniame susitikime ICCAT priėmė Rekomendaciją 10-04, kuria iš dalies keičiamas daugiametis paprastųjų tunų išteklių atkūrimo planas. Siekiant atkurti išteklius, Rekomendacijoje 10-04 numatyta dar labiau sumažinti bendrą leidžiamą sužvejoti kiekį, sugriežtinti žvejybos pajėgumų mažinimo priemones ir kontrolės priemones, ypač susijusias su žuvų perkėlimo ir perkėlimo į varžas operacijomis, taip pat numatyta, kad Nuolatinis tyrimų ir statistikos komitetas (SCRS) 2012 m. pateiks papildomą rekomendaciją dėl nerštaviečių nustatymo ir draustinių steigimo. 2012 m. vykusiame neeiliniame susitikime ICCAT priėmė Rekomendaciją 12-03, kuria iš dalies keičiamas daugiametis paprastųjų tunų išteklių atkūrimo planas. Siekiant žvejybos sezoną geriau suderinti su žvejybos laivyno veikla, Rekomendacijoje 12-03 numatyta pakoreguoti žvejybos sezonus dabar leidžiant žvejoti tuo laikotarpiu, kuriuo anksčiau buvo draudžiama pagal Tarybos reglamento 302/2009 7 straipsnį, su pakeitimais, padarytais Reglamento (ES) 500/2012[2] 1 straipsnio 6 dalimi. Be to, pakeistos datos, kada leidžiama žvejoti gaubiamaisiais tinklais, kartinėmis ūdomis ir velkamosiomis ūdomis žvejojantiems laivams. Galiausiai, siekiant išsklaidyti neaiškumus dėl žvejybos visais kitais žvejybos įrankiais, kuriems netaikomos jokios specifinės žvejybos sezono nustatymo taisyklės, buvo būtina įtraukti nuostatą, kuria aiškiai leidžiama visais kitais žvejybos įrankiais žvejoti ištisus metus. Tačiau nemažai ICCAT susitariančiųjų šalių prieštaravo šiai rekomendacijai, tad jos įsigaliojimas atidėtas, greičiausiai iki 2013 m. rugpjūčio mėn. Minėti prieštaravimai buvo susiję su bendro leidžiamo sužvejoti kiekio paskirstymu, o ne žvejybos sezonais. Be to, neseniai Sevilijoje tarp sesijų surengtame susitikime (2013 m. vasario 18–20 d.) ICCAT susitariančiosios šalys pareiškė ketinančios įgyvendinti Rekomendacijos 12-03 nuostatas, įskaitant susijusias su naujais žvejybos sezonais, kaip nustatyta rekomendacijos 22 punkte gaubiamaisiais tinklais žvejojantiems laivams (nuo gegužės 26 d. iki birželio 24 d.). Dėl 2013 m. žvejybos sezono Taryba, siekdama valstybėms narėms suteikti pakankamai planavimo laiko, jau Tarybos reglamente (ES) Nr. 40/2013, kuriuo nustatomos 2013 m. tam tikrų žuvų išteklių ir žuvų išteklių grupių, dėl kurių vedamos tarptautinės derybos ar kuriems taikomi tarptautiniai susitarimai, žvejybos galimybės, taikomos ES vandenyse ir ES laivams tam tikruose ne ES vandenyse[3], nustatė, kad gaubiamaisiais tinklais žvejojantiems laivams žvejybos sezonas prasidės 2013 m. gegužės 26 d. ir pasibaigs 2013 m. birželio 24 d. Atsižvelgiant į žvejybos sezono laiką, į tai, kad gaubiamaisiais tinklais galima sužvejoti didelį žuvų kiekį, ir į tai, kad praeityje būta reikalavimų nesilaikymo atvejų, tame reglamente žvejybos sezonas nustatytas tik gaubiamaisiais tinklais žvejojantiems laivams. Kol įsigalios visos Rekomendacijos 12-03 nuostatos, siekiant veiksmingai apsaugoti paprastųjų tunų išteklius užtikrinant, kad būtų laikomasi šių naujų žvejybos sezonų, ir sudarant sąlygas vykdymo užtikrinimo veiklai, taip pat siekiant suteikti teisinio aiškumo dėl atitinkamų žvejybos sezonų, būtina pakeisti Tarybos reglamento 302/2009 nuostatą dėl žvejybos sezonų. Dėl šių minėtų priežasčių, taip pat siekiant sudaryti sąlygas valstybėms narėms tinkamai parengti savo žvejybos, pajėgumų ir patikrinimų planus, susijusius su žvejybos sezonais, ir įgyvendinti ataskaitų teikimo reikalavimus, tą nuostatą būtina pakeisti kuo greičiau ir šiuos pakeitimus taikyti atgaline tvarka nuo 2013 m. sausio 1 d. Todėl Reglamentą (EB) Nr. 302/2009 reikėtų atitinkamai iš dalies pakeisti. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Su minėtą žvejybos veiklą vykdančiomis valstybėmis narėmis (CY, ES, FR, GR, IT, MT ir PT) konsultuotasi Paprastųjų tunų jungtinės veiklos plano iniciatyvinės grupės posėdyje, skirtame žvejybos sezono datoms išsiaiškinti ir surengtame 2012 m. gruodžio 11 d. Vigo mieste įsikūrusios Europos žuvininkystės kontrolės agentūros būstinėje. Visų valstybių narių atstovai sutiko nustatyti tokias žvejybos sezono datas, apibrėžtas ICCAT Rekomendacijos 12-03, kuria iš dalies keičiama ICCAT rekomendacija, kuria nustatomas daugiametis rytinės Atlanto vandenyno dalies ir Viduržemio jūros paprastųjų tunų išteklių atkūrimo planas, 21-26 punktuose. 3. TEISINIAI PASIŪLYMO ASPEKTAI Pasiūlymo tikslas – į ES teisę perkelti ICCAT rekomendaciją iš dalies pakeičiant Tarybos reglamento Nr. 302/2009 nuostatas dėl žvejybos sezono laivams, žvejojantiems paprastuosius tunus. Nedidelė šio pasiūlymo taikymo sritis yra būtina siekiant užtikrinti skubų reglamento priėmimą prieš prasidedant 2013 m. žvejybos sezonui. 2013/0133 (COD) Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Tarybos reglamentas (EB) Nr. 302/2009 dėl daugiamečio rytinės Atlanto vandenyno dalies ir Viduržemio jūros paprastųjų tunų išteklių atkūrimo plano EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį, atsižvelgdami į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę[4], taikydami įprastą teisėkūros procedūrą, kadangi: (1) Sąjunga yra Tarptautinės konvencijos dėl Atlanto tunų apsaugos (toliau – konvencija) Susitariančioji Šalis; (2) 2008 m. vykusiame 16-ajame neeiliniame pagal konvenciją įsteigtos Tarptautinės Atlanto tunų apsaugos komisijos (ICCAT) susitikime buvo priimta Rekomendacija 08–05 parengti naują rytinės Atlanto vandenyno dalies ir Viduržemio jūros paprastųjų tunų išteklių atkūrimo planą, kuriuo būtų pakeistas ankstesnis 2006 m. priimtas išteklių atkūrimo planas. Siekiant tas tarptautines išsaugojimo priemones įgyvendinti Sąjungos lygmeniu priimtas Reglamentas (EB) Nr. 302/2009[5]; (3) 2010 m. vykusiame 17-ajame neeiliniame susitikime ICCAT priėmė Rekomendaciją 10-04, kuria iš dalies keičiamas daugiametis paprastųjų tunų išteklių atkūrimo planas. Reglamentas (EB) Nr. 302/2009 buvo iš dalies pakeistas Reglamentu (ES) Nr. 500/2012[6] siekiant tas pakeistas tarptautines išsaugojimo priemones įgyvendinti Sąjungos lygmeniu; (4) 2012 m. vykusiame neeiliniame susitikime ICCAT priėmė Rekomendaciją 12-03, kuria iš dalies keičiamas daugiametis paprastųjų tunų išteklių atkūrimo planas. Siekiant žvejybos sezonus geriau suderinti su žvejybos laivynų veikla, Rekomendacijoje 12-03 numatyta iš dalies pakeisti žvejybos sezonus, kuriais žvejoti dabar leidžiama, o ne draudžiama, kaip nurodyta ankstesnėje ICCAT rekomendacijoje. Be to, pakeistos datos, kada leidžiama žvejoti gaubiamaisiais tinklais, kartinėmis ūdomis ir velkamosiomis ūdomis žvejojantiems laivams. Galiausiai, siekiant išsklaidyti neaiškumus dėl žvejybos visais kitais žvejybos įrankiais, kuriems netaikomos jokios specifinės žvejybos sezono nustatymo taisyklės, buvo būtina įtraukti nuostatą, kuria aiškiai leidžiama visais kitais žvejybos įrankiais žvejoti ištisus metus; (5) kol įsigalios ir bus įgyvendintos visos ICCAT Rekomendacijos 12-03 nuostatos, siekiant veiksmingai apsaugoti paprastųjų tunų išteklius, suteikti teisinio aiškumo dėl žvejybos sezonų ir galiausiai sudaryti sąlygas valstybėms narėms tinkamai parengti žvejybos, pajėgumų ir patikrinimų planus bei įgyvendinti kitus atskaitomybės įpareigojimus, būtina kuo skubiau iš dalies pakeisti Tarybos reglamento (EB) Nr. 302/2009 nuostatas dėl žvejybos sezonų ir tuos pakeitimus taikyti nuo 2013 m. pradžios, PRIĖMĖ ŠĮ REGLAMENTĄ: 1 straipsnis Reglamento (EB) Nr. 302/2009 7 straipsnis pakeičiamas taip: „7 straipsnis Žvejybos sezonai 1. Paprastuosius tunus ilgesniais nei 24 m pelaginėmis ūdomis žvejojančiais žūklės laivais rytinėje Atlanto vandenyno dalyje ir Viduržemio jūroje leidžiama žvejoti nuo sausio 1 d. iki gegužės 31 d., išskyrus žvejybos rajoną, kuris apibrėžiamas taip: į vakarus nuo 10° vakarų ilgumos ir į šiaurę nuo 42° šiaurės platumos; jame paprastųjų tunų žvejyba leidžiama nuo rugpjūčio 1 d. iki sausio 31 d. 2. Paprastuosius tunus gaubiamaisiais tinklais rytinėje Atlanto vandenyno dalyje ir Viduržemio jūroje leidžiama žvejoti nuo gegužės 26 d. iki birželio 24 d. 3. Paprastuosius tunus kartinėmis ūdomis ir velkamosiomis ūdomis žvejojančiais laivais rytinėje Atlanto vandenyno dalyje ir Viduržemio jūroje leidžiama žvejoti nuo liepos 1 d. iki spalio 31 d. 4. Paprastuosius tunus pelaginiais tralais žvejojančiais traleriais rytinėje Atlanto vandenyno dalyje ir Viduržemio jūroje leidžiama žvejoti nuo birželio 16 d. iki spalio 14 d. 5. Poilsinė ir sportinė paprastųjų tunų žūklė rytinėje Atlanto vandenyno dalyje ir Viduržemio jūroje leidžiama nuo birželio 16 d. iki spalio 14 d. 6. Visais kitais žvejybos įrankiais, negu nurodytieji 1–5 dalyse, paprastuosius tunus leidžiama žvejoti ištisus metus.“ 2 straipsnis Šis reglamentas įsigalioja trečią dieną po jo paskelbimo Europos Sąjungos oficialiajame leidinyje. Jis taikomas nuo 2013 m. sausio 1 d. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Europos Parlamento vardu Tarybos vardu Pirmininkas Pirmininkas [1] OL L 96, 2009 4 15. [2] OL L 157, 2012 6 16. [3] OL L 23, 2013 1 25. [4] OL C […], […], p. […]. [5] OL L 96, 2009 4 15. [6] OL L 157, 2012 6 16.